

**ข่าวประชาสัมพันธ์**

**กรุงไทยเสนอขายหุ้นกู้อนุพันธ์ชุดใหม่ “IEF Shark Fin Bull Note” อ้างอิงพันธบัตรรัฐบาลสหรัฐฯ คุ้มครองเงินต้น100% พลิกการลงทุนให้ง่ายและงอกเงย ดีเดย์ 20-21 ก.พ.นี้**

 ธนาคารกรุงไทย จับจังหวะเศรษฐกิจสหรัฐฯส่งสัญญาณชะลอตัว ออกหุ้นกู้อนุพันธ์ชุดใหม่ “IEF Shark Fin Bull Note” อ้างอิงผลตอบแทนกองทุนอีทีเอฟที่ลงทุนในพันธบัตรรัฐบาลสหรัฐชูจุดเด่นคุ้มครองเงินต้น 100% ตอบโจทย์ผู้ลงทุนที่มองหาการลงทุนที่มั่นคง ความเสี่ยงต่ำ เปิดจองซื้อ 20-21 ก.พ.นี้

**นายรวินทร์ บุญญานุสาสน์** ผู้บริหารสายงานธุรกิจตลาดเงินตลาดทุน ธนาคารกรุงไทย เปิดเผยว่า ในฐานะธนาคารพาณิชย์ชั้นนำของประเทศ ธนาคารกรุงไทยมุ่งมั่นพัฒนาบริการและผลิตภัณฑ์ทางการเงิน เปิดโอกาสให้ทุกคนเข้าถึงการออมและการลงทุน ภายใต้แนวคิด **“พลิกการลงทุนให้เป็นเรื่องง่ายและงอกเงย”** เตรียมเสนอขาย**หุ้นกู้อนุพันธ์กรุงไทย IEF Shark Fin Bull Note**  หุ้นกู้อนุพันธ์แฝงชุดใหม่ อายุ 1 ปี 6 เดือน จ่ายผลตอบแทนอ้างอิงกองทุน iShares7-10 Year Treasury Bond ETF ที่มีนโยบายการลงทุนในพันธบัตรรัฐบาลสหรัฐฯอายุ 7-10 ปี ตอบโจทย์ผู้ลงทุนที่ต้องการสร้างผลตอบแทนระยะปานกลาง ความเสี่ยงต่ำ ด้วยเงื่อนไขการคุ้มครองเงินต้น 100% จากธนาคารกรุงไทย ที่ได้รับการจัดอันดับความน่าเชื่อถือที่ AAA โดย Fitch Rating เมื่อวันที่ 20 กรกฏาคม 2566

 “ภายใต้ภาวะเศรษฐกิจโลกที่มีความไม่แน่นอน จากเศรษฐกิจสหรัฐฯที่ส่งสัญญาณชะลอตัว และธนาคารกลางสหรัฐฯ (FED) มีแนวโน้มปรับลดอัตราดอกเบี้ยนโยบายลงในระยะข้างหน้า ทำให้ผู้ลงทุนหันมาสนใจการลงทุนในตลาดตราสารหนี้ซึ่งมีความเสี่ยงต่ำ โดยเฉพาะอย่างยิ่งพันธบัตรรัฐบาลที่มีความปลอดภัยสูง (Risk Free) และไม่ได้รับผลกระทบจาก Credit Spread ที่อาจปรับตัวเพิ่มขึ้นจากสภาวะเศรษฐกิจชะลอตัว ธนาคารจึงเสนอขายหุ้นกู้อนุพันธ์ กรุงไทย IEF Shark Fin Bull Noteเพื่อเปิดโอกาสให้ผู้ลงทุน เข้าถึงการลงทุนในตราสารหนี้ที่มีความปลอดภัยสูง”

ทั้งนี้ หุ้นกู้อนุพันธ์กรุงไทย IEF Shark Fin Bull Note จะเสนอขายให้กับผู้ลงทุนสถาบันและผู้ลงทุนรายใหญ่ โดยลงทุนขั้นต่ำ 1 ล้านบาท เปิดจองซื้อตั้งแต่วันที่ 20-21 กุมภาพันธ์ 2567 ผ่านธนาคารกรุงไทยทุกสาขา สอบถามรายละเอียดเพิ่มเติมได้ที่ ธนาคารกรุงไทยทุกสาขา หรือโทร.02-208-4817 02-208-4831 02-208-4840 02-208-4673 02-208-4824

**ทีม Marketing Strategy**

**13 กุมภาพันธ์ 2567**